मेरी अपनी बी इयै इच्छा ही, पर मिगी शक हा जे मिगी बरिस्टरी दा कम्म चलाने आस्तै मामले थोई सकगन। खुशामद करना मेरे सुभा दे बिल्कुल बरुद्ध हा। इस करी में पहले ते राजकोट च गै रौहन लगा। उत्थें श्री केवलराम मावजी दवे बी रौहदें हे जड़े, मेरा भला चाहने आलें च प्रमुख हे ते जिन्दी मददी कन्ने गै में बलैत जाई सकेआ हा। उनें मिगी त्रै सकद्दमे दित्ते। इन्दे चा दो ते काठियावाड़ दे जुडीशल असिस्टेंट दी अदालती दियां दो ‘अपीलां’ हियां ते इक नमां मकद्दमा जाम नगर दी दालती दा हा। ए मामला बड़ा महत्वपूर्ण हा। पहले ते में ए मामला लैने च थौड़ी अनाकानी कीती, पर केवलराम ने आखेआ: “तेरे थमां जिन्ना होई सकै करेआं, हारने-जितने दी तूं चिन्ता नई कर। इस मकद्दमें च मिम्मी तेरे कन्ने आं।”